Կոստաս Մանոլաս

Կոնստանտինոս (Կոստաս) Մանոլաս (, ), հույն ֆուտբոլիստ, Ռոմա ֆուտբոլային ակումբի և Հունաստանի հավաքականի պաշտպան։

Ակումբային կարիերա 
Կոստաս Մանոլասը 2005 թվականից հանդես է գալիս Տրասիվուլոս ակումբի երիտասարդական կազմերում։ 2009 թվականին առաջին թիմի կազմում 6 հանդիպում է անցկացրել Հունաստանի առաջնությունում, մրցաշրջանի ավարտից հետո Տրասիվուլոսը լքեց Սուպերլիգան և Մանոլասը 3 տարվա պայմանագիր կնքեց Աթենքի ԱԵԿ-ի հետ, որի կազմում առաջին անգամ խաղադաշտ դուրս եկավ 2010 թվականի մարտի 13-ին Կավալա ֆուտբոլային ակումբի դեմ հանդիպման ժամանակ։ ԱԵԿ-ի կազմում առաջին մրցաշրջանում անցկացրեց 10 խաղ և դարձավ 1 գոլի հեղինակ։
2010/11 մրցաշրջանում Կոստասը դարձավ թիմի հիմնական կազմի ֆուտբոլիստ և այդ տարի անցկացրեց 36 խաղ խփելով 3 գնդակ, իսկ ահա 2011 թվականի ապրիլի 30-ին ԱԵԿ-ի կազմում նվաճեց իր առաջին տիտղոսը՝ Հունաստանի գավաթը։
2011/12 մրցաշրջանը հաջող դասավորվեց հույն ֆուտբոլիստի համար։ ԱԵԿ-ի կազմում իր ելույթներով Կոստասը ուշուդրություն գրավեց այնպիսի անգլիական ակումբների ինչպիսիք են Էվերթոնը, Նյուքասլը, Բլեքբեռնը, Ուիգանը և Վեստ Հեմը։

2012 թվականի հուլիսի 1-ին Մանոլասը ԱԵԿ-ի հետ պայմանագրի ավարտից հետո անվճար տեղափոխվեց հունական մեկ այլ ակումբ՝ Օլիմպիակոս, որտեղ 4 տարվա պայմանագիր կնքեց նոր ակումբի հետ։

2014 թվականի օգոստոսի 26-ին Մանոլասը 13 միլիոն եվրոյի դիմաց տեղափոխվեց իտալական Ռոմա, վերջինիս հետ կնքելով 5 տարվա պայմանագիր։ Առաջին հանդիպումը «ջալլոռոսների» կազմում տեղի ունեցավ առաջնության հենց առաջին տուրում՝ օգոստոսի 30-ին, դուրս գալով մեկնարկային կազմ։ Մրցակիցը Ֆիորենտինան էր, Ռոման 2 անպատասխան գնդակ ուղարկեց «մանուշակների» դարպասը, Կոստասը մասնակցեց ամբողջ հանդիպմանը։

Միջազգային կարիերա 
2009 թվականից Մանոլասը հանդես է գալիս Հունաստանի մինչև 21 տարեկանների հավաքականում։ 2010 թվականին Հունաստանի հավաքականի գլխավոր մարզիչ Օտտո Ռեհագելի կողմից հրավիրվեց թիմի լայնածավալ հայտացուցակ, Հարավաֆրիկյան Հանրապետությունում տեղի ունեցող աշխարհի առաջնությանը մասնակցելու համար, սակայն այդպես էլ չընդգրկվեց վերջնական հայտացուցակում։ Հավաքականի կազմում առաջին անգամ խաղադաշտ դուրս գալու համար Մանոլասը սպասեց 3 տարի, դա աշխարհի 2014 թվականի առաջնության ընտրական փուլի Շվեյցարիայի հավաքականի դեմ հանդիպումն էր։ 2014 թվականին Մանոլասը ոչ միայն ընդգրկվեց լայնածավալ հայտացուցակում, այլ նաև վերջանական 23-ում։ Առաջնության ավարտից հետո «The Independent» ամսագիրը Մանոլասին ճանաչեց Բրազիլիա 2014-ի 50 լավագույն պաշտպաններից մեկը։

Նվաճումներ 
 Հունաստանի չեմպիոն՝ 2013, 2014
 Հունաստանի գավաթակիր՝ 2011, 2013

Արտաքին հղումներ
 Պրոֆիլը Օլիմպիակոսի պաշտոնական կայքում  
 Վիճակագրությունը soccerbase.com կայքում

Ծանոթագրություններ 

Հույն ֆուտբոլիստներ
1991 ծնունդներ
Ֆուտբոլի պաշտպաններ
Ռոմայի ֆուտբոլիստներ
Հունիսի 14 ծնունդներ
Օլիմպիակոս Պիրեյոսի ֆուտբոլիստներ
Իտալիայի լեգեոներ ֆուտբոլիստներ